ฮีโมโกลบินสูง (High hemoglobin level) คืออะไร
ฮีโมโกลบินสูง หรือ ฮีโมโกลบินมาก หรือเลือดข้น (High hemoglobin level) คือ ภาวะที่การตรวจเลือดซีบีซีเพื่อดูความสมบูณ์ของเลือด พบว่ามีค่าฮีโมโกลบินสูงเกินปกติ

อนึ่ง ฮีโมโกลบิน หรือ เฮโมโกลบิน (Hemoglobin ย่อว่า Hgb หรือ Hb)คือ สารโปรตีนสำคัญชนิดหนึ่งในเม็ดเลือดแดงที่เป็นตัวจับออกซิเจนเพื่อนำพาออกซิเจนไปยังเซลล์ต่างๆ ทั่วร่างกายเพื่อเซลล์ใช้ในกระบวนการทำงาน/สร้างพลังงานเพื่อการดำรงชีวิต โดยในผู้ใหญ่ ผู้ชาย ค่าปกติของฮีโมโกลบิน คือ 13.8-17.2 กรัมต่อเดซิลิตร (g/dL) ส่วนในผู้หญิงคือ 12.1-15.1 กรัม/เดซิลิตร

สาเหตุของฮีโมโกลบินสูง เช่น
- การสูบบุหรี่
- การมีถิ่นที่อยู่อาศัยในพื้นที่สูงกว่าระดับน้ำทะเลมาก/ที่มีออกซิเจนเบาบางกว่าในพื้นราบ
- โรคปอดเรื้อรัง เช่น โรคปอดอุดกั้นเรื้อรัง โรคถุงลมโป่งพอง
- โรคหัวใจชนิดที่มีผนังห้องหัวใจเป็นรูทะลุที่ส่งผลให้เลือดดำและเลือดแดงปะปนกัน
- โรคมะเร็งบางชนิด เช่น มะเร็งไต มะเร็งตับ
- โรคเลือดหนืด
- ภาวะขาดน้ำ
- ผลข้างเคียง/ อาการไม่พึงประสงค์จากยาบางชนิด เช่น ยา Erythropoietin, Androgen

ฮีโมโกลบินสูงไม่มีอาการเฉพาะ แพทย์ทราบได้จากการตรวจดูค่าเม็ดเลือดจากการตรวจเลือดซีบีซี แต่ผู้ป่วยจะมีอาการจากโรคที่เป็นสาเหตุ

อนึ่ง ในผู้ป่วยบางรายที่ฮีโมโกลบินสูงมาก และมีเม็ดเลือดแดงสูงร่วมด้วย จะส่งผลให้เกิดภาวะเลือดข้น จนส่งผลต่อเนื่องให้การไหลเวียนโลหิตไม่ดีจากเกิดหลอดเลือดอุดตันจากเม็ดลือดแดง ที่ส่งผลให้เกิดอาการต่างๆ ได้ เช่น
- ปวดศีรษะมาก
- ตาพร่า
- ตาแดง ใบหน้า มือ เท้า แดง
- วิงเวียน
- ความดันโลหิตสูง
- เลือดออกง่าย เช่น เลือดกำเดา

แพทย์วินิจฉัยภาวะฮีโมโกลบินสูงได้จาก การตรวจเลือดซีบีซี

การรักษาภาวะฮีโมโกลบินสูง คือ การรักษาสาเหตุ จึงแตกต่างกันในผู้ป่วยแต่ละรายตามแต่สาเหตุ
อายุรศาสตร์ (อายุรศาสตร์) - Internal Medicine